วีเนิร์ชทัทฮัลเลอ

วีเนิร์ชทัทฮัลเลอ (เยอรมัน: Wiener Stadthalle, เสียงอ่านภาษาเยอรมัน: [ˈviːnɐ ˈʃtathalə]) เป็นอะรีนาอเนกประสงค์และศูนย์ประชุมที่ตั้งอยู๋ในเขตรูดอล์ฟส์ไฮม์-ฟุนฟ์เฮาส์ ของกรุงเวียนนา ประเทศออสเตรีย อาคารหลังเดิมได้รับการออกแบบโดยโรลันท์ ไรแนร์ สถาปนิกชาวออสเตรีย ซึ่งก่อสร้างแล้วเสร็จเมื่อ 1958 ต่อมาก็ได้มีการขยายพื้นที่ในปี 1974, 1994 และ 2006 โดยอาคารหลักของวีเนิร์ชทัทฮัลเลอนั้นเป็นอะรีนาที่ใหญ่ที่สุดในออสเตรีย โดยมีความจุ 16,083 ที่นั่ง ตั้งแต่การก่อสร้างเพิ่มเติมเมื่อ ค.ศ. 2006 วีเนิร์ชทัทฮัลเลอประกอบด้วยสถานที่จัดงานหลัก 6 แห่ง (แต่ละแห่งสามารถใช้งานแยกกันหรือรวมกันได้) ได้แก่ โรงยิม 2 แห่ง ลานสเก็ตน้ำแข็งในร่ม สนามกีฬาในร่มขนาดใหญ่ ห้องโถงอเนกประสงค์ขนาดเล็ก หอประชุมพร้อมเวทีการแสดง และสระว่ายน้ำที่อยู่ติดกัน สถานที่แห่งนี้ใช้จัดกิจกรรมหลากหลายประเภท เช่น คอนเสิร์ต นิทรรศการ งานแสดงสินค้า การประชุม การบรรยาย การแสดงละคร รายการโทรทัศน์ และการแข่งขันกีฬา วีเนิร์ชทัทฮัลเลอเป็นบริษัทลูกของเวียนโฮลดิง และจัดงานมากกว่า 350 งานต่อปี ซึ่งดึงดูดผู้เข้าชมประมาณหนึ่งล้านคน ฮอลล์อา เบ และเซ และชทัทฮัลเลนบาท อยู่ภายใต้การบริหารจัดการโดยบริษัท เวียนนาสปอร์ตเวนิวส์ เกเอ็มเบฮา โอแอร์เอ็ฟ สถานีโทรทัศน์แห่งชาติออสเตรีย ได้ประกาศใช้วีเนิร์ชทัทฮัลเลอเป็นสถานที่จัดการประกวดเพลงยูโรวิชันปี 2015 ภายหลังชัยชนะของคอนชิตา เวิสต์ในปีก่อนหน้าที่กรุงโคเปนเฮเกน ประเทศเดนมาร์ก โดยการประกวดครั้งนี้นับเป็นครั้งที่ 60 ประกอบด้วยรอบรองชนะเลิศสองรอบซึ่งจัดขึ้นในวันที่ 19 และ 21 และรอบชิงชนะเลิศในวันที่ 23 พฤษภาคม ค.ศ. 2015 ซึ่งมอนส์ เซลเมร์เลิฟจากสวีเดนเป็นผู้ชนะการประกวดในครั้งนี้ ต่อมาเมื่อวันที่ 20 สิงหาคม ค.ศ. 2025 ได้มีการประกาศว่าจะมีการจัดการประกวดเพลงยูโรวิชันอีกครั้งที่นี่ในปี 2026 ภายหลังชัยชนะของเจเจในปี 2025 ด้วยเพลง "เวสทิดเลิฟ" อ้างอิง